Document ID: /roh_data/filtered/fineweb-2-filterrobots_roh.jsonl.gz/58045

Terrada n’è betg la fin dals Verd-liberals
- Mardi, 10.3.2015, 15:59
Terrada istorica per la Partida verd-liberala. Be 8% da las votantas e dals votants han sustegnì lur iniziativa "Per ina taglia sin energia empè la taglia sin plivalur".
La partida vuleva atgnamain duvrar l’iniziativa sco vehichel per lantschar per propi lur campagna per las elecziuns federalas quest october. Quai n’è betg reussì. Malgrà quai na crai Adrian Camartin, il correspundent da RTR en Chasa federala, betg che la terrada vegnia ad avair consequenzas per las elecziuns dal parlament federal. Pli impurtant saja tge persunalitads che candideschian per la partida e co i gartegia a las partidas chantunalas da far colliaziuns da glistas cun autras partidas.